Atlantijas laši

Atlantijas laši (Salmo) ir lašu dzimtas (Salmonidae) ģints, kas pieder lašu apakšdzimtai (Salmoninae). Šajā ģintī ir apmēram 40 sugas.Scientific Names where Genus Equals Salmo Ģints sistemātika joprojām ir mainīga un diskutabla. Pazīstamākās sugas ir Atlantijas lasis un taimiņš, kuriem abiem ir plaša izplatība. Pārējās sugas visbiežāk ir endēmiskas kādai ūdenstilpei, vai izplatītas salīdzinoši nelielā un šaurā izplatības areālā. Ģints sugas pamatā mājo Eirāzijas reģiona ūdenstilpēs, kas saistītas ar Atlantijas okeānu. Izņēmums ir Atlantijas lasis, kurš sastopams Atlantijas okeāna ziemeļu puslodē līdz Ziemeļamerikas krastiem. Lašu sugas, kas saistītas ar Kluso okeānu, pieder citai lašu apakšdzimtas ģintij — Klusā okeāna lašu ģintij (Onchorhynchus).

Latvijas dabīgajās ūdenstilpēs sastopamas divas Atlantijas lašu ģints sugas: lasis (Salmo salar) un taimiņš (Salmo trutta). Strautos un upītēs mājo arī strauta forele (Salmo trutta fario), kas ir taimiņa saldūdens morfa. Būtu jāatzīmē fakts, ka okeānā dzīvojošais taimiņš nārsta laikā mīt vienās un tajās pašās upītēs, kurās mājo strauta forele. Abas morfas ir ģenētiski vienādas, bet zinātniekiem nav izskaidrojuma, kādēļ viena morfa nekad nepamet saldūdeni, bet otra migrē uz jūru.

Zinātniskais vārds Salmo grieķu valodā nozīmē lasis.

 Sistemātika 
Atlantijas lašu ģints (Salmo) 
 Adrijas lasis (Salmo obtusirostris)
 Adrijas austrumkrasta lasis (Salmo farioides) 
 Apenīnu forele (Salmo cenerinus)
 †Atlasa forele (Salmo pallaryi)
 Austrijas forele (Salmo schiefermuelleri)
 Balkānu forele (Salmo balcanicus)
 Džilarū (Salmo stomachicus)
 Feroksforele (Salmo ferox)
 Fibreno forele (Salmo fibreni) 
 Gardas forele (Salmo carpio) 
 Grieķijas forele (Salmo pelagonicus)
 Horvātijas forele (Salmo zrmanjaensis)
 Īrijas melnspuru forele (Salmo nigripinnis)  
 Kaspijas taimiņš (Salmo caspius)
 Kezeinojamas forele (Salmo ezenami)  
 Korahas forele (Salmo coruhensis)
 Korsikas taimiņš (Salmo macrostigma) 
 Lasis (Salmo salar) 
 Lauru forele (Salmo lourosensis)
 Maķedonijas forele (Salmo macedonicus)
 Marmora forele (Salmo marmoratus) 
 Marokas forele (Salmo akairos) 
 Melnās jūras lasis (Salmo labrax) Melnkalnes forele (Salmo montenigrinus) 
 Moračas forele (Salmo taleri)
 Ohridas lasis (Salmo ohridanus) 
 Ohridas forele (Salmo letnica)
 Oranžā Ohridas forele (Salmo aphelios)
 Plakangalvas forele (Salmo platycephalus)
 Prespas forele (Salmo peristericus) 
 Rietumkaspijas lasis (Salmo ciscaucasicus)
 Ronas forele (Salmo rhodanensis) 
 Sakarjas lasis (Salmo rizeensis) 
 Sevana forele (Salmo ischchan) 
 Taimiņš (Salmo trutta) 
 Amudarjas forele (Salmo trutta oxianus) 
 Arāla forele (Salmo trutta aralensis)
 Eiropas ezera forele (Salmo trutta lacustris)
 Strauta forele (Salmo trutta fario) 
 Taimiņš (Salmo trutta trutta) 
 Tigras forele (Salmo tigridis)
 Turcijas forele (Salmo abanticus)  
 Vidusjūras forele (Salmo cettii)
 Visovas forele (Salmo visovacensis) 
 Ziemeļohridas forele (Salmo lumi) 
 Zobainā forele (Salmo dentex) 

 Atsauces 

 Ārējās saites 
 Lasis
 Lai zivju dīķis būtu rentabls
 ITIS: Salmo